СЭБАНШЫ Хьэзрэталий Мустэфа и къуэр
Къэбэрдей-Балъкъэр Республикэм и жылагъуэм хэщIыныгъэшхуэ игъуэтащ. Иджыблагъэ дунейм ехыжащ УФ-м щIыхь зиIэ и экономист, Урысей Федерацэм 3-нэ класс зиIэ и къэрал чэнджэщэгъу, хэкупсэ нэс Сэбаншы Хьэзрэталий Мустэфа и къуэр.
Сэбаншы Хьэзрэталий 1946 гъэм гъатхэпэм и 5-м Къэбэрдей-Балъкъэрым щыщ Арщыдан къуажэм къыщалъхуащ.
Жылэм дэт курыт еджапIэ нэужьым ар щIэтIысхьащ Орджоникидзе къалэм дэт финанс техникумым икIи щIалэ гурыхуэм ар ехъулIэныгъэ иIэу къиухащ. ИужькIэ Сэбаншым и еджэным щыпищащ цIыхубэ хозяйствэм и IэщIагъэлIхэр щагъэхьэзыру Ростов къалэм дэт институтым икIи ари нэхъыфI-хэм хабжэу къиухащ.
Хьэзрэталий 1965 гъэм лэжьэн щIидзащ — Тэрч щIыналъэм финансхэмкIэ и къудамэм къэрал хэхъуэхэмкIэ и инспектору уващ. Экономикэм фIыуэ хэзыщIыкI хъуа щIалэр куэд мыщIэу ягъэуващ мэкъумэш IэнатIэм мылъку хухэхынымкIэ экономист нэхъыжьу, иужькIэ къэрал хэхъуэхэмкIэ и инспектор нэхъыжь — къудамэм и унафэщIым и къуэдзэ къулыкъухэр дзыхь къыхуащIащ. ЩIалэ губзыгъэр абдежми къыщызэтеувыIакъым. Хэлъэт зэриIэм, Iуэхум зэрыхуэмыщхьэхым, хьэлэлу зэрылажьэм гу лъатэри, нэхъри драгъэкIуэтеящ — Тэрч щIыналъэм финансхэмкIэ и къудамэм и унафэщI ящIащ.
1980 гъэм Сэбаншым дзыхь къыхуащIащ къэрал мыхьэнэ зиIэ къулыкъу лъагэ — ар ягъэуващ РСФСР-м ФинансхэмкIэ и министерствэм и Къэзыпщытэ-ревизионнэ управленэу КъБАССР-м щыIэм и унафэщIу икIи илъэс куэдкIэ абы хьэлэлу пэрытащ, IэнатIэм и ехъулIэныгъэхэм къэралым гу къыщылъатэу, фIыщIэ, щытхъу къыщыхужаIэу.
А IуэхущIапIэм и цIэри, и къалэнхэри зэманым къигъэувхэм тету 2004 гъэм щызэрахъуэкIым — Финанс-бюджет кIэлъыплъыныгъэмкIэ федеральнэ къулыкъущIапIэм и щIыналъэ Управленэ къыщызэрагъэпэщым — абы и унафэщIу къагъэнэжащ Хьэзрэталий Мустэфа и къуэр.
И къару емыблэжу, цIыхубэм я сэбэп зыхэлъхэр пхигъэкIыу, хабзэм къэ-мылэнджэжу тету лажьэ Сэбаншы Хьэзрэталий къэрал гулъытэ лъагэхэри мызэ-мытIэу игъуэтащ. Абы «Урысей Федерацэм щIыхь зиIэ и экономист» цIэ лъапIэр къыфIащащ УФ-м и Президентым 1999 гъэм бадзэуэгъуэм и 30-м къыдигъэкIа Указым ипкъ ит-кIэ. 2000 гъэм жэпуэгъуэм и 6-м УФ-м и Президентым Iэ щIидзащ Сэбаншым «Урысей Федерацэм 3-нэ класс зиIэ и къэрал чэнджэщэгъу» цIэ лъапIэр къызэрыфIащым теухуа Указым.
Хьэзрэталий жылагъуэ Iуэхухэми жыджэру хэлэжьыхьащ. Игури и псэри етауэ ар хэтащ Къэбэрдей Адыгэ Хасэ жылагъуэ зэгухьэныгъэм и лэжьыгъэм. Лъэпкъым и къэкIуэнумкIэ мыхьэнэшхуэ зиIэ къалэн куэдым зрипщытрэ ахэр зригъэхъулIэфу, щIэблэр егъэджэным, гъэсэным хуэщхьэпэ чэнджэщ хъарзынэхэр къыхилъхьэу, IуэхуфIхэм я жэрдэмщIакIуэу щытащ.
Къэрал къулыкъущIэ щыпкъэу, лъэпкъылIIумахуэу, унагъуэ дахэм я нэхъыжьыфIу къэгъуэгурыкIуа Сэбаншы Хьэзрэталий Мустэфа и къуэм и фэеплъ нэхур, и IэужьыфIхэр сыт щыгъуи ди гум илъынщ.
КъБР-м ФинансхэмкIэ и министерствэм,
КъБР-м Къэзыпщытэ-къэзыбж палатэм,
Къэрал казначействэм и Управленэу КъБР-м щыIэм ,
Дунейпсо Адыгэ Хасэм, Къэбэрдей Адыгэ Хасэм,
«Алыгэ псалъэ» газетым и лэжьакIуэхэр.
